Ivanka Trohar
<s>Ivanka Trohar (Fužine, kod Delnica, 17. januar 1923. – Draganić, kod Karlovca, 31. oktobar 1944), učesnica Narodnooslobodilačke borbe i narodni heroj Jugoslavije.</s>

<s>Biografija 
Rođena je 17. januara 1923. godine u Fužinama kod Delnica, u porodici siromašnog zanatlije.</s><s>Osnovnu školu pohađala je u Fužinama.</s><s>Posle osnovne škole nije nastavila obrazovanje, jer joj roditelji nisu imali novca.</s><s>Godine 1939, na kursu za esperantiste, upoznala se s rukovodiocima SKOJ-a, posle čega je ubrzo i postala članica ove organizacije.</s>

<s>Odmah posle okupacije Jugoslavije 1941. godine, kao članica SKOJ-a, radila je na pripremama za oružani ustanak, u vidu skupljanja hrane, odeće, oružja i municije.</s><s>Tada je bila i članica Kotarskog komiteta SKOJ-a Delnice, te vršila zadatke na oslobođenoj i poluoslobođenoj teritoriji.</s><s>Početkom 1942, postala je članica Komunističke partije Jugoslavije.</s><s>U martu iste godine, uhapsila ju je italijanska policija, ali su ju pustili istog dana zbog pomanjkanja dokaza.</s>

<s>Posle izlaska iz zatvora, otišla je u partizane i postala borac bataljona „Matija Gubec“.</s><s>Učestvovala je u napadu i oslobođenju Mrkoplja, a posle toga u svim akcijama Goranske partizanske čete.</s><s>Radila je i na organizaciji omladine u partizanskim jedinicama.</s><s>Zbog toga je Primorsko-goranski partizanski odred već 1942. imao u svom sastavu četu sastavljenu isključivo od omladinaca s područja delničkog kotara.</s>

<s>Iste godine, Ivanka je kroz šume, mimo okupatorskih garnizona, povela 30 omladinaca i omladinki na Okružno savetovanje omladine Gorskog kotara u Drežnici kod Ogulina.</s><s>Tada je organizovala prikupljanje materijalne pomoći za srpsku omladinu Drežnice stradale od napada neprijateljskih jedinica i formiranje radnih četa koje su radile na obnovi sela.</s><s>Ove radne čete učestvovale su i u evakuaciji ranjenika iz partizanske bolnice br. 7, tokom neprijateljskog napada.</s>

<s>U novembru 1942. godine, Ivanka je, kao predstavnica omladine Gorskog kotara, učestvovala na Prvom kongresu USAOJ-a, gde je održala referat.</s>

<s>Godine 1943, postala je članica Kotarskog komiteta KPH za Fužine, članica Sekretarijata Okružnog odbora USAOH-a, članica Okružnog komiteta SKOJ-a za Gorski kotar i članica Kotarskog NOO-a Fužine.</s><s>Ratni napori narušili su joj zdravlje, pa je 1944. godine upućena na lečenje.</s>

<s>U vreme neprijateljske ofanzive u oktobru 1944, radila je na terenu Broda na Kupi.</s><s>Jednog su ju dana, u blizini Broda, zarobile ustaše.</s><s>Ivanka je oko 20 dana bila podvrgnuta mučenju i ispitivanju.</s><s>Posle toga joj je sud u Karlovcu izrekao smrtnu kaznu, koja je izvršena 31. oktobra 1944. godine, obesili su ju u selu Draganić u blizini Karlovca.</s>

<s>Ukazom predsednika Federativne Narodne Republike Jugoslavije Josipa Broza Tita, 24. jula 1953. godine, proglašena je za narodnog heroja.</s>

<s>Danas se njena bista nalazi u Aleji narodnih heroja gradskog parka u Delnicama.</s>

<s>Literatura</s>

<s></s>

<s>Jugoslavenski partizani
Hrvatski komunisti
Omladina u Narodnooslobodilačkoj borbi
Žene narodni heroji</s>

